ไฟแนนซ์ทูเดย์
โดย...นายรัษฎา
3 ก.พ. 2559

โดย...นายรัษฎา
...วันนี้จะมีการประชุมคณะกรรมการนโยบายการเงิน (กนง.) ผลออกมาคงไม่ผิดคาดมากนัก กนง.น่าจะคงอัตราดอกเบี้ยนโยบายไว้ที่ 1.5% เหมือนเดิม แม้อัตราเงินเฟ้อเดือน ม.ค.จะติดลบต่อเนื่องเป็นเดือนที่ 13 และหลุดกรอบเงินเฟ้อที่ธนาคารแห่งประเทศไทย (ธปท.) ที่กำหนดไว้ 2.5 +/- 1.5% ก็ตาม เพราะยังต้องใช้ดอกเบี้ยเป็นตัวกระตุ้นเศรษฐกิจและกำลังซื้อในประเทศต่อไป
...แต่ที่น่าสนใจคือ อัตราเงินเฟ้อที่ติดลบเป็นเดือนที่ 13 นับตั้งแต่ต้นปี 2558 ที่ผ่านมา แม้แบงก์ชาติ และหลายหน่วยงานจะยืนยันว่าไม่ใช่ภาวะเงินฝืด เพราะเป็นการติดลบจากราคาน้ำมันที่ลดลงเป็นสำคัญ แต่การติดลบยาวนานต่อเนื่องก็ไม่น่าไว้วางใจนัก แสดงให้เห็นถึงความผิดปกติบางอย่างในระบบเศรษฐกิจเหมือนกัน
...งวดนี้ มนัส แจ่มเวหา อธิบดีกรมบัญชีกลางมาแปลก แจกข่าวการเบิกจ่ายช่วง 4 เดือนแรกของปีงบประมาณ 2559 มีแต่รายละเอียดตัวเลขงบประมาณที่เบิกจ่าย แต่ไม่แจ้งว่าการเบิกจ่ายสูงกว่าช่วงเดียวกันปีก่อนมากน้อยแค่ไหนเขียนไว้แค่ว่าสูงขึ้นเท่านั้น 
...เมื่อข้อมูลไม่ชัด ก็มีปัญหาให้คิดกันไปได้ต่างๆ นานา ว่า ตัวเลขคงสูงขึ้นไม่มากนัก เลยไม่กล้าใส่ไว้ในคำแถลง เพราะถ้าทะลวงท่องบประมาณจนเบิกจ่ายได้สูงมาก รัฐบาลและกรมบัญชีกลางคงไม่อุบตัวเลขไว้ แต่แม้ตัวเลขไม่สูง ก็ถือว่าเบิกจ่ายเพิ่ม ก็เลยต้องแสดงผลงานตามนโยบายรัฐบาลที่เร่งให้ทุกกระทรวงโชว์ผลงาน เพราะมีงานใหญ่รออยู่ในอีกไม่กี่เดือนข้างหน้า
...เริ่มแล้วโครงการให้นายจ้างมีส่วนร่วมในการให้พนักงานที่เคยกู้เงินจากกองทุนเงินให้กู้ยืมเพื่อการศึกษา (กยศ.) ชำระคืนเงินกู้ กยศ. โดย น.ส.ฑิตติมา วิชัยรัตน์ ผู้จัดการ กยศ. เซ็นบันทึกข้อตกลงร่วมกับบรรษัทประกันสินเชื่ออุตสาหกรรมขนาดย่อม (บสย.) เพื่อเป็นองค์กรต้นแบบ โดย บสย.จะหักเงินเดือนพนักงานที่กู้ กยศ. แล้วนำส่งคืนกองทุนฯ ทุกเดือน ช่วยให้รุ่นน้องมีเงินกู้ไปเรียนหนังสือต่อ
...ความต้องการสลากมีมากเกินคาดหมาย ธนาคารกรุงไทยเลยพัฒนาแอพพลิเคชั่นเพื่อสั่งซื้อ-จองสลากล่วงหน้า ผ่าน KTB netbank บนมือถือ สำหรับผู้ลงทะเบียนสั่งซื้อ-จองสลากล่วงหน้า แยกออกมาต่างหากจากลูกค้าทั่วไป ป้องกันความสับสน และยังเพิ่มไอคอน Lottery ในหน้าแรกของ KTB netbank รวมทั้งลดขั้นตอนต่างๆ ให้เข้าถึงง่ายอีกด้วย แต่จะช่วยให้ผู้ค้าสลากเลิกหอบมุ้งหมอนไปนอนเฝ้าตู้เอทีเอ็มหรือเปล่า ต้องติดตามตอนต่อไป